KANKAANPÄÄN SEUDUN KENNELYHDISTYS RY

Yhdistyksen säännöt

1. Yhdistyksen nimi ja kotipaikka

Yhdistyksen nimi on Kankaanpään Seudun Kennelyhdistys ry ja sen kotipaikka on Kankaanpää. Yhdistyksen toiminta-alue on Satakunnan kennelpiirin alue.

1. Yhdistyksen tarkoitus ja toiminnan laatu

Yhdistyksen tarkoituksena on luoda monipuoliset puitteet eri harrastusten parissa koiraharrastajille. Yhdistyksen tarkoituksena on ohjata koiraharrastajia hoitamaan, kouluttamaan ja kasvattamaan koiriaan yhteiskunnan normien mukaisesti. Yhdistys auttaa harrastajia koiransa kehittämisessä ja jalostuksessa järjestämällä koe-, koulutus-, neuvonta- ja opastustoimintaa. Yhdistys harjoittaa urheilu-, kilpailu- ja nuorisotoimintaa koiraharrastajien parissa. Yhdistyksen toiminnan tarkoituksena on lähentää eri koirarotujen ja koiraharrastusten harrastajia toisiinsa. Lisäksi yhdistyksen tavoitteena on eri tavoin pyrkiä ylläpitämään ja parantamaan koiraharrastuksen yleisiä edellytyksiä.

Yhdistyksessä toimii metsästyskoirajaos, agility- sekä palvelus- ja seurakoirajaos.

Yhdistyksen tarkoituksena on yksin tai yhteistoiminnassa toisten järjestöjen kanssa järjestää koirien tottelevaisuus-, metsästys, palvelus-, seura- maasto- ja vetokoirakokeita, näyttelyitä, kokouksia, koulutustilaisuuksia sekä muita yhdistyksen tarkoitusperiä edistäviä tapahtumia.

Yhdistys toimii jäsentensä yhdyssiteenä toimialueensa sidosryhmiin ja toimii jäsentensä edunvalvojana. Lisäksi hallitus informoi tarvittaessa jäsenkirjeillä ja/tai yhdistyksen virallisella Facebook-sivustolla niistä uusista ohjeista ja velvoitteista, jotka tulevat Suomen Kennelliitolta, rotujärjestöiltä tai muilta koiraharrastuksien kattojärjestöiltä.

1. Jäsenet

Yhdistykseen voivat varsinaisina jäseninä kuulua yhdistyksen toiminta-alueesta kiinnostuneet koiraharrastajat. Jokainen yhdistyksemme jäsen on tasavertainen ja samanarvoinen. Yhdistykseen jäseneksi voi liittyä jokainen, joka hyväksyy yhdistyksen tarkoituksen ja säännöt. Jäseneksi liitytään erillisellä jäsenhakemuksella ja hallitus tarvittaessa hyväksyy uudet jäsenet.

Jäsen, joka haluaa erota yhdistyksestä, ilmoittaa eroamisestaan kirjallisesti puheenjohtajalle tai yhdistyksen kokouksessa kokoukselle. Eroanomus merkitään pöytäkirjaan ja ero astuu voimaan sen vuoden lopussa, jona ilmoitus on annettu. Yhdistyksen hallitus voi erottaa jäsenen, joka ei ole maksanut jäsenmaksuaan kahtena perättäisenä vuotena tai on toiminut yhdistyksen sääntöjen vastaisesti.

1. Liittymis- ja jäsenmaksu

Jäseniltä perittävän liittymismaksun ja vuotuisen jäsenmaksun suuruudesta päättää syyskokous.

1. Hallitus

Hallitukseen kuuluu puheenjohtaja ja kuusi (6) varsinaista jäsentä sekä kullekin henkilökohtainen varajäsen. Hallituspaikat pyritään jakamaan seuraavasti: metsästyskoirajaos kaksi (2) hallituspaikkaa, agilityjaos kaksi (2) paikkaa sekä palvelus- ja seurakoirajaos kaksi (2) paikkaa. Yhdistyksen varsinainen syyskokous valitsee puheenjohtajan vuosittain. Erovuorossa on kerrallaan kolme (3) hallituksen jäsentä. Joka vuosi pyritään valitsemaan jokaisesta jaostosta yksi (1) hallituksen jäsen erovuoroisen tilalle seuraavaksi kaksivuotiskaudeksi. Ensimmäisessä kokouksessa valitaan kuusi (6) hallituksen jäsentä, joista arvalla ratkaistaan erovuoroisuus.

Hallitus kokoontuu puheenjohtajan tai hänen estyessään varapuheenjohtajan kutsusta tai kun vähintään neljä (4) hallituksen jäsentä sitä määrätyn asian käsittelemiseksi kirjallisesti vaatii. Hallitus on päätösvaltainen, kun puheenjohtajan tai varapuheenjohtajan lisäksi kokouksessa on saapuvilla vähintään kolme (3) hallituksen jäsentä. Hallituksen päätökseksi tulee ehdotus, jota enemmistö kokouksen osallistujista kannattaa. Äänten mennessä tasan ratkaisee arpa.

Hallituksen puheenjohtaja johtaa puhetta hallituksen kokouksissa, huolehtii siitä, että yhdistys toimii tarkoituksensa mukaisesti. Puheenjohtajan ollessa estyneenä hänen tehtäviään hoitaa varapuheenjohtaja.

Hallituksen tehtävänä on edustaa yhdistystä ja hoitaa, ohjata sekä valvoa yhdistyksen toimintaa ja sen kehittämistä. Hallituksen tehtävät ovat seuraavat:

1. Valitsee keskuudestaan varapuheenjohtajan ja keskuudestaan tai ulkopuolelta sihteerin, rahastonhoitajan, jaostojen puheenjohtajat sekä jäsensihteeri
2. Huolehtii yhdistyksen kokousten päätösten toimeenpanosta sekä muusta hallinnosta ja yleisestä toiminnasta
3. Kutsuu yhdistyksen kokoukset koolle ja valmistelee niissä käsiteltävät asiat
4. Hoitaa yhdistyksen rahavaroja ja muuta omaisuutta sekä perii jäsenmaksut
5. Pitää jäsenluetteloa ja päättää toimivaltansa puitteissa jäsenyydestä
6. Laatii vuotuiset toimintakertomuksen, talousarvion sekä tilinpäätöksen
7. Laatii ehdotuksen toimintasuunnitelmaksi ja talousarvioksi
8. Nimeää avukseen tarpeelliseksi katsottuja toimikuntia ja työryhmiä; jaostojen, toimikuntien ja työryhmien valmistelemat asiat esittelee hallitukselle valmisteluelimen puheenjohtaja

1. Yhdistyksen nimen kirjoittaminen

Yhdistyksen nimen kirjoittavat yhdessä hallituksen puheenjohtaja ja varapuheenjohtaja tai heistä jompi kumpi yhdessä sihteerin tai rahastonhoitajan kanssa. Hallitus voi määrätä rahastonhoitajan yksinkin kirjoittamaan yhdistyksen nimen varainhoitoasioissa.

1. Tilikausi

Yhdistyksen toiminta- ja tilikausi on kalenterivuosi. Yhdistyksen hallituksen tulee viimeistään kahta viikkoa ennen vuosikokousta toimittaa toiminnantarkastajille yhdistyksen toimintakertomus ja tilinpäätös liitteineen. Toiminnantarkastajien tulee viimeistään viikkoa ennen vuosikokousta palauttaa asiakirjat hallitukselle sekä liittää niihin tarkastuskertomuksensa.

1. Yhdistyksen kokoukset ja kokousten koollekutsuminen

Hallitus kutsuu yhdistyksen vuosittainvarsinaiseen kevätkokoukseen sekä varsinaiseen syyskokoukseen ja tarvittaessa ylimääräisiin kokouksiin. Kokouskutsut toimitetaan jäsenistölle sähköisellä jäsenkirjeellä, nettisivuilla tai ilmoituksella paikallislehdessä vähintään seitsemää (7) vuorokautta ennen kokousta. Kutsussa on mainittava kokouksessa käsiteltäväksi tulevat asiat. Jäsen, joka haluaa määrätyn asian käsiteltäväksi kokouksessa, on ilmoitettava siitä kirjallisesti hallitukselle viimeistään kolme viikkoa ennen kokousta.

Yhdistyksen ylimääräinen kokous pidetään, mikäli hallitus katsoo sen tarpeelliseksi tai milloin vähintään 1/10 yhdistyksen äänioikeutetuista jäsenistä sitä kirjallisesti hallitukselta määrätyn asian käsittelemiseksi vaatii.

Yhdistyksen kokouksen päätökset tehdään avoimen äänestyksen perusteella, ellei 1/10 osa saapuvilla olevista äänioikeutetuista edustajista vaadi suljettua äänestystä. Yhdistyksen kokouksen päätökset tehdään yksinkertaisella enemmistöllä. Äänten mennessä tasan ratkaisee puheenjohtajan ääni, paitsi vaalissa arpa.

1. Varsinaiset kokoukset

Yhdistyksen syyskokous pidetään vuosittain marraskuussa ja siinä käsitellään seuraavat asiat:

1. Valitaan kokouksen puheenjohtaja, sihteeri ja kaksi pöytäkirjan tarkastajaa, jotka toimivat tarvittaessa myös ääntenlaskijoina
2. Todetaan kokouksen päätösvaltaisuus ja laillisuus
3. Hyväksytään kokouksen työjärjestys
4. Määrätään yhdistyksen toimihenkilöiden palkkiot seuraavalle toimintakaudelle
5. Valitaan hallituksen puheenjohtaja, jota kutsutaan myös yhdistyksen puheenjohtajaksi, ja hallituksen jäsenet erovuoroisten tilalle
6. Määrätään jäsenmaksujen suuruudesta
7. Vahvistetaan seuraavaa vuotta varten toimintasuunnitelma ja talousarvio
8. Valitaan kaksi toiminnantarkastajaa ja heidän varamiehensä
9. Päätetään yhdistyksen kokousten kutsumistavasta ja muiden tiedonantojen välityksestä
10. Käsitellään muut hallituksen esittämät tai jäsenten vähintään neljätoista (14) vuorokautta ennen syyskokousta hallitukselle kirjallisesti ilmoittamat asiat, ei kuitenkaan yhdistyslain 23§:ssä mainittuja asioita, mikäli niistä ei ole kokouskutsussa ilmoitettu

Yhdistyksen kevätkokous pidetään vuosittain maalis-huhtikuussa ja siinä käsitellään seuraavat asiat:

1. Valitaan kokouksen puheenjohtaja, sihteeri ja kaksi pöytäkirjan tarkastajaa, jotka toimivat tarvittaessa myös ääntenlaskijoina
2. Todetaan kokouksen päätösvaltaisuus ja laillisuus
3. Hyväksytään kokouksen työjärjestys
4. Esitetään hallituksen laatima toimintakertomus edelliseltä toimintakaudelta
5. Esitetään edellisen tilikauden tilinpäätös ja toiminnantarkastajien siitä antama lausunto
6. Päätetään tilinpäätöksen vahvistamisesta ja vastuuvapauden myöntämisestä hallitukselle
7. Käsitellään muut hallituksen esittämät tai jäsenten vähintään neljätoista (14) vuorokautta ennen syyskokousta hallitukselle kirjallisesti ilmoittamat asiat, ei kuitenkaan yhdistyslain 23§:ssä mainittuja asioita, mikäli niistä ei ole kokouskutsussa ilmoitettu

1. Sääntöjen muuttaminen ja yhdistyksen purkaminen

Ehdotukset näiden sääntöjen muuttamiseksi on jätettävä kirjallisesti hallitukselle, joka esittää ne lausuntoineen yhdistyksen kokouksessa käsiteltäviksi. Kokouskutsussa tulee muutosesitys esiintyä kokonaisuudessaan. Ehdotus tulee hyväksytyksi, jos vähintään kolmeneljäsosaa (¾) annetuista äänistä sitä kokonaisuudessaan kannattaa.

Yhdistyksen toiminnassa noudatetaan voimassa olevan yhdistyslain säännöksiä niiltä osin kuin toiminnasta ei ole ohjetta näissä säännöissä.

Yhdistyksen purkamisesta on päätettävä kahdessa vähintään kuukauden välein pidettävässä yhdistyksen kokouksessa, joista toinen on yhdistyksen varsinainen syys- tai kevätkokous. Vähintään kolmeneljäsosaa (¾) annetuista äänistä tulee molemmissa kokouksissa kannattaa purkamista. Purkamisesta päättäneen jälkimmäisen kokouksen on myös päätettävä yhdistyksen varojen käytöstä huomioiden sen, että varoilla on pyrittävä tukemaan jotain kenneltoiminnalle hyödyllistä tarkoitusta.